上饒道中望月巖
作者：周紫芝
朝代：宋

paragraphs: 瘦馬度莽蒼，悠悠忽長年。
群山不知數，袞袞來眼前。
忽逢天上月，下掛蒼崖巔。
炯如碧玉玦，中空竇雲天。
巖柯亦薄相，爲作蟾桂圓。
陰晴無顯晦，千古長嬋娟。
坐令馬上夢，憶我江南川。
江空月自吐，萬頃含風烟。
静聞欸乃聲，入我獨宿船。
誤從塵網中，見似喜欲顛。
何當追昔遊，擺脫區中緣。
買地結茅屋，攀雲躡飛仙。
朝吸白露光，暮飲山根泉。
清歡倘可結，浩歌與周旋。